b'\n_START_ARTICLE_\nAlfa Romeo Giulia\n_START_SECTION_\nIstorija\n_START_PARAGRAPH_\n\xc5\xa0io modelio gamybos prad\xc5\xbeia buvo l\xc4\x97ta ir sud\xc4\x97tinga, i\xc5\xa1leidimo data atid\xc4\x97liojama, dizaino br\xc4\x97\xc5\xbeinius Fiat Chrysler Automobiles vadovas Sergio Marchionne si\xc5\xb3sdavo per\xc5\xbei\xc5\xabr\xc4\x97ti ir pataisyti._NEWLINE_Alfa Romeo Giulia yra pirmasis modelis naujame gamintojo plane, pagal kur\xc4\xaf gamintojas gaus 5 milijardus eur\xc5\xb3 investicij\xc5\xb3, bus i\xc5\xa1leisti 8 nauji modeliai, o pardavimai nuo 74 000 vnt. 2013 m. pakils iki 400 000 vnt. 2018 m. Taip pat kompanija suk\xc5\xabr\xc4\x97 visi\xc5\xa1kai nauj\xc4\x85 galinius varomus ratus naudojan\xc4\x8di\xc4\x85 platform\xc4\x85 kodiniu pavadinimu \xe2\x80\x9eGiorgio\xe2\x80\x9c. J\xc4\x85 per\xc5\xbei\xc5\xabr\xc4\x97jo Ferrari technikos direktorius Philippe Krief._NEWLINE_Modelis buvo atskleistas \xc5\xbeurnalistams kompanijos muziejuje Ar\xc4\x97z\xc4\x97s mieste 2015 m. bir\xc5\xbeelio 24 d. Renginyje speciali\xc4\x85 \xe2\x80\x9eNessun dorma\xe2\x80\x9c partij\xc4\x85 atliko Andrea Bocelli. Renginys sutapo su Alfa Romeo 105 met\xc5\xb3 min\xc4\x97jimu, kuriam skirtas ir atnaujintas kompanijos logotipas.\n_START_SECTION_\nModeliai\n_START_PARAGRAPH_\n2015 m. Frankfurto automobili\xc5\xb3 parodoje buvo parodytas pirmasis Giulia Quadrifoglio (pats galingiausias) modelis. \xc5\xa0ioje parodoje savo pirmuosius u\xc5\xbesakymus pateik\xc4\x97 Italijos Karabinieriai. \xc5\xa0is modelis konkuruos su Mercedes-AMG C63, BMW M3 F80 ir Cadillac ATS-V._NEWLINE_2016 m. Pary\xc5\xbeiaus automobili\xc5\xb3 parodoje buvo pristatytas Giulia Veloce modelis. \xc5\xa0is modelis turi du naujus variklius, 8 pavar\xc5\xb3 automatin\xc4\x99 pavar\xc5\xb3 d\xc4\x97\xc5\xbe\xc4\x99. Taip pat buvo pademonstruota ir Alfa Q4 versija, kuri naudoja visus varomus ratus.  Italijos policija u\xc5\xbesak\xc4\x97 savo reikm\xc4\x97ms \xc5\xa1\xc4\xaf model\xc4\xaf._NEWLINE_Toje pa\xc4\x8dioje parodoje buvo parodyta ir ekonomin\xc4\x97 modelio versija pavadinimu \xe2\x80\x9eAE\xe2\x80\x9c (angl. Advanced Efficiency, pa\xc5\xbeangus efektyvumas). Modelis turi 132 kW, 178 AG varikl\xc4\xaf su 8 b\xc4\x97gi\xc5\xb3 automatine pavar\xc5\xb3 d\xc4\x97\xc5\xbee. Jis sunaudoja 4,2 litrus 100 km., o CO2 emisija siekia 99 g/km. Modelis naudoja specialias 205/60 R16 dyd\xc5\xbeio padangas, siekiant suma\xc5\xbeinti kelio pasiprie\xc5\xa1inim\xc4\x85.\n_START_SECTION_\nSaugumas\n_START_PARAGRAPH_\nVisi Giulia modeliai bazin\xc4\x97je \xc4\xafrangoje turi svarbiausias aktyvaus saugumo sistemas (priekinio atsitrenkimo persp\xc4\x97jimo, autonominio sustojimo, p\xc4\x97s\xc4\x8di\xc5\xb3j\xc5\xb3 aptikimo, IBS, linij\xc5\xb3 kirtimo ir kruizo kontrol\xc4\x97s sistemas). Giulia yra pirmasis automobilis pasaulyje, naudojantis Continental MK C1 elektronini\xc5\xb3 stabd\xc5\xbei\xc5\xb3 sistem\xc4\x85. Sustojimo nuo 100 km/val distancija Giulia modeliui yra 38,5 m, Quadrifoglio \xe2\x80\x93 32 m._NEWLINE_2016 m. bir\xc5\xbeel\xc4\xaf EuroNCAP avarij\xc5\xb3 testuose modelis peln\xc4\x97 5 \xc5\xbevaig\xc5\xbedu\xc4\x8di\xc5\xb3 \xc4\xafvertinim\xc4\x85 (pasiek\xc4\x97 98 proc. suaugusi\xc5\xb3j\xc5\xb3 saugumo \xc4\xafvertinim\xc4\x85 \xe2\x80\x93 tuo metu geriausias pasiekimas pasaulyje).\n_START_SECTION_\nGalimyb\xc4\x97s\n_START_PARAGRAPH_\nPagal Alfa Romeo duomenis, Giulia Quadrifoglio pasiekia 100 km/val greit\xc4\xaf per 3,9 sekundes ir gali sustoti nuo \xc5\xa1io grei\xc4\x8dio per 32 metrus. \xc5\xa0is modelis \xc4\xafveik\xc4\x97 N\xc3\xbcrburgring Nordschleife trasos rat\xc4\x85 per 7:39 min. ir pagerino vidutini\xc5\xb3 automobili\xc5\xb3 klas\xc4\x97s rekord\xc4\x85. 2016 m. rugs\xc4\x97j\xc4\xaf automatin\xc4\x97s pavar\xc5\xb3 d\xc4\x97\xc5\xbe\xc4\x97s modelis \xc5\xa1\xc4\xaf rekord\xc4\x85 dar kart\xc4\x85 pagerino 7 sekund\xc4\x97mis._NEWLINE_Galingiausia 2,9 L variklio versija pasiekia did\xc5\xbeiausi\xc4\x85 307 km/val greit\xc4\xaf.'